ועדת הכספים, כנסת 18, פרוטוקול מספר 1103, 2012-05-30 09:25

משה גפני: אני פותח את ישיבת ועדת הכספים.

משה גפני: על סדר היום הצעת חוק הסדרת העיסוק בייעוץ השקעות, בשיווק השקעות ובניהול תיקי השקעות (תיקון – פעילות מתן ייעוץ השקעות), בתשע"א-2011 של חברי הכנסת אמנון כהן, פניה קירשנבאום, ציון פיניאן ויצחק וקנין, הכנה לקריאה ראשונה.

משה גפני: בהצעת החוק הזאת קיימנו דיון בשבוע שעבר, ביום שלישי, וביקשתי לנסות להגיע להידברות ולהכין נוסח לקריאה ראשונה שהוא לא יהיה הנוסח לקריאה השנייה והשלישית.

שכיב מוראד שנאן: אדוני היושב ראש, לקריאה טרומית או לקריאה ראשונה?

משה גפני: קריאה ראשונה.

משה גפני: קריאה טרומית, זה אושר במליאת הכנסת.

שכיב מוראד שנאן: את התיקונים אפשר לעשות לקראת הקריאה השנייה והשלישית?

משה גפני: כן.

משה גפני: אתה מדבר על הסתייגויות?

שכיב מוראד שנאן: כן, יש לי שלוש הסתייגויות.

משה גפני: זה לא עכשיו אלא לקריאה השנייה והשלישית.

משה גפני: עכשיו קובעים נוסח.

שכיב מוראד שנאן: אני מודיע מראש שיש לי שלוש הסתייגויות לחוק הזה

משה גפני: בסדר.

משה גפני: היה נוסח שהגיע אלינו אתמול אחר הצהרים.

שי חרמש: גפני, הייתה תאונת דרכים בדרך ולכן איחרתי.

שי חרמש: בכל מקרה, אני מבקש להגיש רביזיה.

משה גפני: תהיה רביזיה בתוך חצי שעה.

משה גפני: הרביזיה שלך מיותרת לגמרי.

משה גפני: אתה אפילו לא שמעת מה שהיה, אבל הגשת רביזיה.

משה גפני: המשמעות של העניין היא שכל מה שיהיה לגבי החקלאים, טוב ורע, אתה תגיש רביזיה.

משה גפני: זאת המשמעות.

משה גפני: הרי עשיתי טוב עם החקלאים

שי חרמש: מה עשית טוב?

משה גפני: עשיתי טוב.

משה גפני: את ההטבה השארתי לעכשיו ואת ההחמרה העברתי ל-2013.

שי חרמש: מה הרווחנו מזה, שב-2013 נעמוד מול זה?

משה גפני: מול מה תעמוד?

שי חרמש: אני אעמוד מול זה שיורידו את המכסה.

משה גפני: הבנתי.

שי חרמש: לכן הגשתי רביזיה.

משה גפני: בשעה 10:00 תהיה רביזיה.

משה גפני: נכניס את זה לסדר היום.

משה גפני: כל דבר שנוגע לחקלאים, תשים רביזיה של שי חרמש.

שגית אפיק: אנחנו מדברים על הנוסח שהיה בישיבה הקודמת.

שגית אפיק: דניאל תעבור ותאמר את ההסכמות והמחלוקות שנשארו אחרי שישבתם עם הגופים.

דניאל אילון: ישבנו עם כל מי שביקש, עם איגוד הבנקים, נציגי ההסתדרות, ועדי העובדים בבנקים, איגוד מנהלי הקרנות, מר אלוני שאני לא רואה אותו כאן ועם שורה ארוכה.

דניאל אילון: באנו מתוך כוונה אמיתית להגיע להסכמות לגבי נוסחים.

דניאל אילון: לצערי להסכמה מלאה על הנוסח הגענו רק עם חלק מהגופים ועם חלקם לא, מה גם שחלק מהשיחות קוימו שלא לרצוננו, לבקשת הגופים, רק אתמול בצהרי היום.

דניאל אילון: יחד עם זאת, לא הותרנו את זה כך וישבנו על המדוכה אתמול בשעות אחר הצהרים ועד הערב כדי לנסות לגלם בנוסח איזשהו משהו שיכול לבוא לקראת המגיבים.

דניאל אילון: לדעתי על ידי הגופים עלו שש סוגיות ואני אעבור אחת-אחת ואומר את עמדתנו ביחס אליהן ואת התיקונים שאנחנו מציעים בנוגע אליהן.

דניאל אילון: הנושא הראשון שנדון בפנינו הוא נושא של קרנות השתלמות.

משה גפני: לא, לא נתחיל בזה.

דניאל אילון: אני רק אומרת מה אנחנו מציעים.

משה גפני: בסדר.

דניאל אילון: הנושא הראשון היה קרנות ההשתלמות.

דניאל אילון: הרשות ביקשה בתיקון הזה לבטל את כפל ההסדרה הקיים היום ביחס לקרנות ההשתלמות מתוך תפיסה שקרן ההשתלמות היא סוג של קופת גמל שנוכח תמריצי המס שצמודים אליה ומאפיינים רק אותה – ולא בכדי, כי רצו לבדל אותה כמוצר חסכון פנסיוני- ראוי ונדרש לייעץ ביחס אליה להימנע ממשיכת כספים מהקרן כל אימת שיש ללקוח אלטרנטיבות אחרות.

דניאל אילון: בתור שכזאת, סברנו שהכתובת המתאימה ביותר לייעוץ כגון זה הם היועצים הפנסיוניים.

דניאל אילון: מנגד נפרסו לפנינו קשיים במערך הייעוץ הפנסיוני.

דניאל אילון: אנחנו סברנו שדווקא התיקון שהוצע עשוי להביא לתמריץ להרחבת פריסת הייעוץ הפנסיוני.

דניאל אילון: הסברה הזאת נשענת על ההנחה שהבנקים לא ימהרו לוותר על ההכנסה הנאה שמשתלמת להם מייעוץ ביחס למוצר הזה.

דניאל אילון: יחד עם זאת – ואני מקצרת – הקשבנו קשב רב לטוענים והחלטנו, בעיקר מטעמי צוק העתים, שלא לעמוד על התיקון הזה בשלב הזה.

דניאל אילון: לכן אנחנו לא נעמוד על כך שההתייחסות לקרן ההשתלמות תהיה בהצעה הזאת.

משה גפני: אם כן, מורידים את קרן ההשתלמות.

דניאל אילון: יש כאן שלושה מקומות.

דניאל אילון: כשנגיע לקריאת הנוסחים, אנחנו נראה.

שגית אפיק: זאת אומרת שפסקה 1(2) יורדת.

שגית אפיק: אני רוצה להוסיף שתי מלים.

שגית אפיק: אני חושבת שהעניין של קרנות השתלמות הוא עניין מהותי מדי שממילא היה רצוי שהממשלה תקבל הכרעה לגביו ולא שהוא יוכרע במסגרת הצעת חוק פרטית.

שגית אפיק: אני חושבת שזאת הייתה הדרך הנכונה עת יש ויכוח ושאלה בין הרשות לניירות ערך לבין אגף שוק ההון.

משה גפני: מקובל.

דניאל אילון: אנחנו תמימי דעים.

ניר בן שמש: אני רק אציין שלא היה ויכוח בינינו.

ניר בן שמש: נאמר כאילו היה ויכוח, אבל לא היה.

שגית אפיק: גם סעיף 2 יורד, שזה קרנות ההשתלמות.

דניאל אילון: נכון.

שרה קנדלר: תיקון עקיף לחוק הייעוץ הפנסיוני, סעיף 13.

שגית אפיק: סעיף 15 למטה, עמוד 9, גם הוא יורד.

דניאל אילון: הנושא השני נוגע לכלי התקשורת.

דניאל אילון: כפי שנכתב בדברי ההסבר להצעה וכפי שהסברנו לגופים וגם הסברנו לפרוטוקול בדיון שעבר, ההצעה לא כוונה להכביד ולסרבל את ההתבטאות בלי התקשורת והיא גם לא נועדה להשית על אנשי התקשורת אכיפה מידיה של הרשות.

דניאל אילון: יחד עם זאת ראינו שהנוסח שנבחר מעורר הסתייגויות או אי בהירויות וחשש מפני הרחבת החשיפה במסגרת חקיקת משנה.

דניאל אילון: משכך, אנחנו מבקשים להחזיר את השד אל הבקבוק ובתיאום עם הגופים אתם דיברנו, אנחנו נבהיר בנוסח החוק עצמו ולא בתקנות את החובות המינימאליות שקמות בעת מתן ייעוץ השקעות כללי באמצעי תקשורת ובאמצעי התקשורת באופן מיוחד.

קריאה: אפשר לראות את הנוסח?

דניאל אילון: לו היה בידינו הנוסח אפילו בשעות הצהרים אתמול, היינו בשמחה – כמו שאנחנו עושים תמיד – מעבירים לכל הגופים.

דניאל אילון: כיוון שהישיבה האחרונה הסתיימה בשעות אחר הצהרים ועוד נמשכו שיחות טלפוניות בערב, לא הייתה בידינו ברירה אחרת.

שגית אפיק: אנחנו מדברים על סעיף 3ב.

שגית אפיק: בסוף את מוסיפה סעיף קטן.

דניאל אילון: נכון.

שגית אפיק: תקריאי אותו.

שרה קנדלר: אנחנו מקריאים עכשיו תוספת.

שרה קנדלר: אין נוסח.

גאלב מג'אדלה: איך נתייחס לזה?

דניאל אילון: כיוון שהגופים ישבו אתנו רק אתמול עד שעות אחר הצהרים, לא הייתה לנו ברירה.

גאלב מג'אדלה: אפשר לדון בזה בשבוע הבא, אז יהיה לנו את הנייר ונוכל להתייחס.

גאלב מג'אדלה: אני יכול להתייחס להצעת חוק שמוגשת בעל פה?

גאלב מג'אדלה: עם כל הכבוד, זה לא שוק אלא זאת ועדת הכספים.

גאלב מג'אדלה: לא נורא אם נדחה את זה.

גאלב מג'אדלה: החיפזון מהשטן.

משה גפני: רגע, תן לי להיכנס לעניין ולראות מה זה.

משה גפני: מה הם מבקשים להוסיף?

שגית אפיק: היא מבקשת לצמצם את הנוסח ביחס לטלוויזיה ועיתונים.

משה גפני: כן.

משה גפני: ביקשנו את זה בישיבה הקודמת.

משה גפני: לפני ההקראה, לגבי הנושא הזה של הפרסום עליו דיברנו בהרחבה בישיבה הקודמת, למה הגעתם?

משה גפני: לאיזו מסקנה הגעתם?

שגית אפיק: מה אומר הנוסח?

שגית אפיק: מה המסקנה?

דניאל אילון: אנחנו לא נשתמש בביטוי ניגוד עניינים.

דניאל אילון: לבקשך אנחנו חזרנו למינוחים של עניין אישי כפי שנוהג ומוכר היום.

דניאל אילון: מה יצטרכו לומר בכלי התקשורת, יהיה כתוב בחוק ובחוק עצמו ולא בחקיקת משנה.

דניאל אילון: אני מבקשת להקריא בדיוק מה אומר הסעיף.

משה גפני: בסדר.

משה גפני: תקריאי.

דניאל אילון: לדעתי הסעיף מדבר בלשון בהירה.

דניאל אילון: על אף האמור בסעיפים קטנים (ב) עד (ה), נעשה ייעוץ השקעות כללי או שיווק השקעות כללי באמצעי תקשורת, לא יחולו ההוראות האמורות בסעיפים הקטנים האמורים – כלומר, כל ההוראות האחרות שדיברו על ייעוץ השקעות כללי – והפרסום יכלול הודעה מובלטת בה יצוינו פרטים אלה: (1) כי מתן ייעוץ ההשקעות הכללי או שיווק ההשקעות הכללי אינו מהווה תחליף לייעוץ השקעות המתחשב בנתוני כל אדם ובצרכיו.

דניאל אילון: (2) אם יש או אין לנותן ייעוץ ההשקעות הכללי או לשיווק ההשקעות הכללי עניין אישי בנושא ומה מהותו של העניין כאמור.

דניאל אילון: בסעיף קטן זה – אמצעי תקשורת, עיתון כמשמעותו בפקודת העיתונות וכן שידורי רדיו וטלוויזיה הניתנים לציבור.

דניאל אילון: את ההגדרה לקחנו מחקיקה קיימת.

משה גפני: גאלב, מה שדניאל שינתה בהוספת הסעיף הזה, זה על פי הבקשה שלנו בישיבה הקודמת.

משה גפני: אנחנו אמרנו שלא יכול להיות שפתאום מישהו מופיע בתקשורת והוא יצטרך לתת את כל הפרטים כפי שביקשו בהצעת החוק המקורית.

משה גפני: ביקשנו לשנות את זה והם שינו את זה.

משה גפני: אם אתה מופיע בתקשורת, אתה לא צריך להגיד אם למדת ליבה או לא.

משה גפני: לזאת הכוונה.

גאלב מג'אדלה: אדוני היושב ראש, אני מתייחס לוועדה הזאת ברצינות ולא מחסיר כמעט אף ישיבה.

משה גפני: נכון .

גאלב מג'אדלה: אני גם לא הסכמתי להיות בשום ועדה חוץ מוועדת הכספים.

גאלב מג'אדלה: אני מתייחס ברצינות לוועדה.

גאלב מג'אדלה: לכן אני לא יכול להתייחס ברצינות לשום דבר אם זה לא כתוב לפניי.

גאלב מג'אדלה: ההבדל בינינו הוא שאתה תופס מהר.

משה גפני: לא.

משה גפני: גם אתה תופס מהר.

משה גפני: לא שינו את החוק, אין כאן נוסח חדש אלא מדובר על בקשה שלנו בוועדה.

משה גפני: ביקשנו מהם לנסח את זה כדי להוריד את החוק הדרקוני שהיה כלפי מי שמופיע בתקשורת.

משה גפני: זה היה לא הגיוני בעליל.

גאלב מג'אדלה: אתה עקבת בזהירות ובאופן מעמיק אחרי זה שהדברים תואמים את מה שביקשת?

משה גפני: שאלתי את היועצת המשפטית והיא אומרת שזאת בדיוק הבקשה שלנו.

גאלב מג'אדלה: לימדו אותי לא לסמוך על אף אחד אלא לסמוך רק על עצמי.

משה גפני: אני מבקש להעביר לו את הנוסח.

משה גפני: לא נאשר את זה עד שהוא לא יראה את הנוסח.

גאלב מג'אדלה: אתה שכחת שאני מייצג כאן את האופוזיציה?

גאלב מג'אדלה: אני כאן לבד בחזית.

גאלב מג'אדלה: שי מגיע באיחור.

שי חרמש: תדאג לכך ששר התחבורה יפתח את הציר לשער הגיא כך שאפשר יהיה לעבור.

שי חרמש: שעתיים וחצי חיכינו.

דניאל אילון: הנושא השלישי הוא ייעוץ ביחס לפיקדונות הבנקאיים

גאלב מג'אדלה: איזה תשובה את נותנת לכבוד היושב ראש ביחס לבקשה שלו?

משה גפני: להעביר לו את הנוסח.

דניאל אילון: מצלמים את הנוסח.

משה גפני: אמרתי שלא נאשר עד שלא יהיה נוסח.

גאלב מג'אדלה: מצוין.

דניאל אילון: באותו סעיף התבקשנו גם להמיר ממצב של הוראות למצב של תקנות וכך עשינו.

דניאל אילון: אנחנו מקריאים את הטקסט בסעיף 3ב(3).

משה גפני: אמנון, החוק הוא שלך וזה לבקשתך.

משה גפני: אנחנו מנסים להגיע לקריאה הראשונה עם נוסח שיהיה פחות או יותר סביר ולא ייתקל בהתנגדות גדולה.

משה גפני: בקריאה השנייה והשלישית נראה אם נוכל להמשיך עם הנוסח הזה או לא.

גאלב מג'אדלה: אין ספק שזה טוב ליהודים, אבל זה טוב גם לגויים?

שכיב מוראד שנאן: זה טוב ליהודים ומצוין לגויים.

משה גפני: כל האזרחים אותו הדבר.

משה גפני: כולם יידפקו מהחוק הזה אבל לא חשוב.

משה גפני: תמשיכי.

שגית אפיק: אנחנו בעמוד 3, פסקה (3).

שגית אפיק: בפסקה (3) מדובר על פרטים מזהים על נותן ייעוץ ההשקעות הכללי.

שגית אפיק: לפי הנוסח שבפניכם הפרטים הנדרשים יהיו בהתאם לכללים שתקבע ותפרסם הרשות.

שגית אפיק: עלתה כאן בקשה מטעם הנציגים ומטעם הוועדה שזה לא ייעשה על ידי הרשות אלא שזה ייעשה בתקנות.

שגית אפיק: עכשיו דניאל תקריא את הנוסח המתוקן על מנת שזה אכן ייעשה בתקנות כפי שהוועדה ביקשה.

דניאל אילון: אני אומרת דקה לפני כן, שימו לב, הנושא הזה היום מוסדר בהוראות של הרשות ולא בתקנות.

שגית אפיק: את רומזת לנו שאת לא רוצה אישור ועדת הכספים?

דניאל אילון: לא.

דניאל אילון: אנחנו מביאים אישור ועדת הכספים ובכך מכבידים וכובלים את ידיה של הרשות ביחס למצב הנוכחי הנוהג כיום.

דניאל אילון: פרטים מזהים על נותן ייעוץ ההשקעות הכלליות או על נותן שיווק ההשקעות הכללי לפי העניין לרבות פרטים רלוונטיים אודות כישוריו, השכלתו וניסיונו המקצועי.

דניאל אילון: הפרטים הנדרשים בגילוי לפי פסקה זו ופסקה (2) יהיו בהתאם לפירוט שיקבע שר האוצר בתקנות ובאישור ועדת הכספים של הכנסת, ורשאי השר לקבוע פרטים שונים ביחס לסוגים שונים של ייעוץ השקעות כללי או שיווק השקעות כללי או ביחס לסוגים שונים של נותני שירותים אלה וכן בהתאם לסוגי הלקוחות מקבלי השירותים.

משה גפני: את יכולה היום לעשות את זה גם בלי החקיקה?

דניאל אילון: למה בא התיקון הזה לעולם?

דניאל אילון: התיקון הזה בא לעולם כי היום יש לנו נו אקשן.

שי חרמש: היום זאת סמכות הרשות לבד.

דניאל אילון: נכון.

דניאל אילון: אנחנו היום מוציאים את כל דרישות הגילוי ביחס לעבודות אנליזה, הן נקבעות מכוח הוראות סמכות שנתונה לנו לפי סעיף 28 דהיום.

משה גפני: אז למה אתם צריכים את החוק?

דניאל אילון: כי אנחנו חושבים שזה לא תקין.

דניאל אילון: אנחנו חושבים שצריך להיקבע שייעוץ השקעות כללי הוא עיסוק שהוא נבדל מייעוץ השקעות ושלא ניתן באופן סיטונאי אמירות שאנחנו לא אוכפים את הוראות חוק הייעוץ שאינן רלוונטיות לשירותים האלה.

משה גפני: אבל היום אתם יכולים לעשות את זה.

דניאל אילון: אנחנו יכולים ואנחנו עושים.

משה גפני: אז למה צריך את החוק?

דניאל אילון: גם היום אנחנו אוכפים, כפי שאתם קראתם בעיתונות, כנגד אנליסטים.

דניאל אילון: אנחנו אוכפים גם היום אבל יחד עם זאת אנחנו חשבנו שהמעשה הזה הוא המעשה הנכון.

דניאל אילון: זה היה כתוב בכל העיתונים ואמרו לי שזה הופיע גם ב"המודיע".

שי חרמש: אם כך אתם הולכים לפקח על היועצים, אני כבר מתחיל לדאוג.

דניאל אילון: בסעיף קטן (ו): הרשות רשאית ליתן הוראות למי שעוסק בייעוץ השקעות או בשיווק השקעות כללי לעניין אופן הגילוי כאמור בסעיף זה ומתכונתו ויחולו לעניין זה הוראות סעיף 28(ב) ו-(ג) בשינויים המחויבים בין אם העיסוק נעשה על ידי בעל רישיון ובין שלא בידי בעל רישיון והכל כדי להבטיח את השמירה על עניינו של הציבור .

דניאל אילון: אחר כך סעיפים קטנים (ז), (ח) ו-(ט) – נמחקים.

שגית אפיק: עמוד 4.

דניאל אילון: כאמור, יש לנו שישה נושאים ודיברנו על שלושה.

דניאל אילון: אני מדברת עכשיו על הנושא הרביעי.

דניאל אילון: הנושא הרביעי הוא ייעוץ ביחס לפיקדונות בנקאיים.

שגית אפיק: עמוד 5, סעיף 3ג.

משה גפני: פיקדון בנקאי.

דניאל אילון: כן.

משה גפני: אני מבקש להוריד את זה.

דניאל אילון: אני מבקשת להסביר למה לא מן הראוי להוריד.

משה גפני: אין צורך.

משה גפני: נדבר לקראת הקריאה השנייה והשלישית.

דניאל אילון: אנחנו סבורים אחרת ואנחנו מבקשים להבהיר למה.

משה גפני: בבקשה, אבל אם אפשר בקצרה כי אני לא מביא את זה.

משה גפני: אני לא הולך לריב עם ההסתדרות.

דניאל אילון: אתה רוצה שאני לא אדבר?

משה גפני: לא, אני אוהב לשמוע כשאת מדברת, אבל זה לא יעזור.

דניאל אילון: בכל זאת אני אומר את דעת הרשות.

משה גפני: בבקשה.

דניאל אילון: כבר בדיון הקודם הבהרנו שמבחינתנו מדובר בתיקון מבהיר ותו לא.

דניאל אילון: כלומר, מבחינתנו זה המצב הנוכחי לדברים שכתובים בסעיף הזה לו חשופים יועצי ההשקעות בבנקים כבר היום ואני מבקשת להבהיר את זה.

דניאל אילון: דווקא תגובת הבנקים אגב הדיונים בסעיף הזה לימדה אותנו וחידדה את הצורך בהבהרה בתוך החוק.

דניאל אילון: אני אוחזת בידי מכתב שנשלח בשנת 2004 לכל מנכ"לי הבנקים, מכתב משותף שנשלח מאתנו, מאת הפיקוח על הבנקים.

דניאל אילון: באותה עת של המכתב דובר על נכסים מובנים שגם הם אז לא היו בתוך חוק הייעוץ ואני מקריאה: "המבחן לתחולת חוק הייעוץ על פעולה מול לקוח אינו מוכרע על פי עצם המוצר הפיננסי שהוצע לו או שנרכש על ידו בפועל כי אם על פי התהליך שהוביל לכך ולבד ממקרה בו הלקוח מבקש ספציפית וחד משמעית מראש וביוזמתו הבלעדית אך ורק לרכוש מוצר מובנה ולא לבחון כלל אפשרות של רכישת מוצר אחר, יחול על התהליך חוק הייעוץ.

דניאל אילון: הטעם לכך הוא שבכל מקרה שאינו כבמקרה האמור מתקיים בהכרח, אם במפורש ואם מכללא, תהליך של בחינת מוצרים אחרים, אם ביוזמת הבנק ואם ביוזמת הלקוח, ודחייתם מפני השקעה במוצר המובנה ותהליך זה הינו ייעוץ לכל דבר ועניין וככזה הוא נתון לתחולת חוק הייעוץ על כל הנובע ומתחייב מכך".

דניאל אילון: מכתב שנשלח ב-2004.

דניאל אילון: אני מקריאה לכם החלטה מ-2010 של ועדת משמעת.

שגית אפיק: דניאל, אם יש לך את זה לפי הדין הקיים, שיישאר הדין הקיים.

שגית אפיק: זה מה שאומר היושב ראש.

שגית אפיק: הוא אומר שנוריד את הסעיף.

משה גפני: אני לא אומר רק את זה.

משה גפני: אני אומר שיש את המצב הקיים ואתם יכולים לפעול על פי המצב הקיים.

משה גפני: אלא מה, אתם רוצים לעשות טוב.

משה גפני: בסדר, אני מאוד מעריך את זה.

משה גפני: אנחנו נקיים את הדיון הזה בקריאה שנייה ושלישית.

משה גפני: אני לא רוצה לעכב את זה.

משה גפני: אם את רוצה עכשיו לפתוח דיון, אין היום הצבעה על החוק.

דניאל אילון: כמו תמיד אני מקבלת את עצתך.

משה גפני: לא תמיד.

משה גפני: לפעמים את כועסת עלי.

דניאל אילון: גם אם אני כועסת, אני מקבלת.

גאלב מג'אדלה: נקיים את הדיון לקראת קריאה שנייה ושלישית, מה גם שאני חושב שהבנקים שינו את עמדתם מאז 2004.

גאלב מג'אדלה: היום הדברים משתנים הרבה יותר מהר.

דניאל אילון: יכול להיות.

שגית אפיק: הסעיף יורד.

שגית אפיק: סעיף 3ג יורד.

דניאל אילון: אבל אנחנו מבקשים את הזכות לבקש להעלות אותו ולדון בו שוב.

משה גפני: בוודאי.

משה גפני: אמרתי את זה.

דניאל אילון: אני חושבת שזורים חול בעיניהם של היועצים.

דניאל אילון: אני חושבת שזה אינטרס של היועצים שסעיף כזה יהיה בחוק.

דניאל אילון: אני מבקשת להבהיר את זה כמו שהבהרתי באריכות אתמול בכנס עם העובדים.

דניאל אילון: אנחנו גם נבהיר את זה בפרשנות רשות באתר על מנת שזה יהיה ברור, בין אם יעבור החיקוק הזה ובין אם לא יעבור.

דניאל אילון: תפקידם של הבנקים להבהיר ליועצים מה גדר אחריותם כבר עתה.

מירי רובינו: הם יודעים.

ציון שמע: אנחנו חלוקים על העניין בצורה יסודית.

דניאל אילון: אני חוששת שהם לא יודעים.

מירי רובינו: אתם הורגים את היועצים.

מירי רובינו: אתם לא מבינים מה אתם עושים ליועצים.

משה גפני: אם מישהו רוצה לדבר, אז נפתח את הדיון עכשיו ובסוף נצביע בעד הרשות לניירות ערך.

משה גפני: אתם תטענו את הטיעונים שלכם והם יטענו את הטיעונים שלהם והם ישכנעו אותי ואני אצביע אתם.

משה גפני: אני מציע לא לקרוא קריאות ביניים.

משה גפני: הסעיף יורד.

גאלב מג'אדלה: לא פותחים דיון.

משה גפני: בדיוק.

ציון שמע: מקובל עלינו.

משה גפני: ואם לא היה מקובל, מה הייתי עושה?

גאלב מג'אדלה: תתכוננו לקריאה השנייה והשלישית.

דניאל אילון: גפני, אני חייבת לומר משהו אחד לפרוטוקול.

דניאל אילון: פעם אחר פעם אנחנו מביאים לכאן הוראות מהותיות והטיעון שנשמע, בעיקר מטעמם של העובדים – ואני חושבת שהם באמת מדברים מחצובות ליבם ומכאב ליבם – הוא טיעון שנוגע לאפשרות האכיפה של ההוראות האלה ולא להוראות גופן שאני לא מוצאת שיש להם טעם להתנגד להן.

דניאל אילון: אני מבקשת להסתכל על שש שנות הפעלת העיצומים הכספיים ביחס ליועצים בבנקים כאשר עוד ערב חקיקת חוק אכיפה מינהלית יכולנו להטיל עיצומים כספיים.

דניאל אילון: פעם אחת בכל שנותה הפעלה הוטל עיצום כספי כנגד יועץ השקעות בבנק וגם אז זה לא היה בקשר לעבודתו בייעוץ ההשקעות אלא בגלל שהוא עשה עסקאות לבית שלו.

דניאל אילון: פעם אחת הייתה ועדת משמעת.

ציון שמע: אנחנו חלוקים מהותית בעניין הזה.

דניאל אילון: אלה עובדות.

גאלב מג'אדלה: אבל יש לך טעות מהותית.

גאלב מג'אדלה: תפקידנו הוא לא להגן על היועצים אלא להגן על האזרחים.

גאלב מג'אדלה: הדיאלוג בינך לבין היועצים, הוא לא כאן.

שי חרמש: אם זה כך, תתמוך במה שהיא רוצה.

גאלב מג'אדלה: תפקידנו להגן על האזרחים.

דניאל אילון: מקובל עלי.

שגית אפיק: אנחנו בעמוד 5, פסקה (י).

דניאל אילון: התבקשנו להבהיר שהסמכות ככל שיוחלט בתקנות לקבוע דרישות מרשם וכשירות, זה יחול רק לגבי פעולת אנליזה.

דניאל אילון: הבהרנו את זה בטקסט.

משה גפני: עזבי את המרשם.

משה גפני: דלגי.

משה גפני: אני מוריד אותו.

דניאל אילון: אתה ביקשת מאתנו.

דניאל אילון: אנחנו עושים את זה כמו שביקשתם.

שגית אפיק: מה זה ביקשנו?

שגית אפיק: הוא ביקש לצמצם.

שרה קנדלר: אנחנו מצמצמים.

משה גפני: תסבירו.

ציון שמע: על מה מדובר?

שגית אפיק: על המרשם.

שגית אפיק: אם אתם יכולים להסביר למה דרוש המרשם.

שגית אפיק: יש דבר אחד שהפריע לי.

שגית אפיק: למה לקבוע בתקנות תנאי כשירות מקצועית?

שגית אפיק: אני לא מכירה שדבר כזה נעשה בתקנות.

שגית אפיק: אני חושבת שזה דבר שראוי שייעשה בחקיקה ראשית.

דניאל אילון: שני דברים.

דניאל אילון: האחד, אפשר לחשוב לקראת הקריאה השנייה והשלישית כאשר נמציא לכם טיוטה של התקנות ואולי חלק מהדברים יועברו לחוק עצמו.

דניאל אילון: אין לנו הסתייגות לכך.

דניאל אילון: שנית, לגבי הצורך במרשם.

דניאל אילון: יושב ראש הרשות מצא קושי בעובדה שהיום האנליסטים הם בעלי רישיון וכיוון שהם בעלי רישיון, הוא מרגיש נוח יותר שאם הוא ירצה לחפש או לאכוף או לבצע ביקורות אצלם, הוא יכול לעשות את זה בנקל.

דניאל אילון: כשאנחנו מורידים את זה לחלוטין ולא משאירים לנו פתח ואפשרות לייצר מרשם לאנליסטים ממש – כלומר, לאלה שעושים אנליזה בבתי השקעות וכיוצא בזה – הוא יכול להפסיד כוח אכיפתי.

דניאל אילון: לכן רצינו לשמר את האפשרות לקבוע דרישת מרשם בתקנות.

דניאל אילון: אגב, זה לא חידוש.

דניאל אילון: אנחנו קובעים דרישות מרשם בתקנות גם אחרות.

דניאל אילון: יש סמכות עכשיו בתיקון של נאמנים לייצר מרשם כשהתקנות יקבעו את המרשם, יש סמכות לקבוע מרשם בזירות מסחר.

שגית אפיק: תנאי כשירות קבועים בחקיקה.

דניאל אילון: חלקם.

שגית אפיק: את מדברת כאן על משהו תיאורטי.

דניאל אילון: אני יכולה להראות גם בחתמים, גם בזירות המסחר, גם בנאמנים.

דניאל אילון: יש הוראה, אמנם קצת יותר רחבה ממה שכתוב כאן ולכן אני כן חושבת שצריך לקראת קריאה שנייה ושלישית לעבות את זה כי אנחנו נצטרך לעשות עבודה משותפת, אבל ההוראות הפרטניות קבועות בתקנות.

שגית אפיק: אין שום דבר בחקיקה.

שגית אפיק: הכול יהיה בתקנות כפי שאת כותבת.

שגית אפיק: אנחנו נותנים לך כאן סעיף מסגרת שכולו יהיה בתקנות.

דניאל אילון: אבל סעיף המסגרת אומר מה נמצא בתוכה של המסגרת.

משה גפני: אני חושב שהטענה של שגית היא טענה קשה.

משה גפני: היא אומרת שאם הייתם באים ואומרים שאלה תנאי הכשירות, צריך להיות א, ב' ו-ג', ותנאים נוספים ייקבעו על ידי שר האוצר בתקנות באישור ועדת הכספים, זה היה סביר.

דניאל אילון: זה מה שכתוב כאן.

משה גפני: לא כתוב.

משה גפני: לא כתוב.

שגית אפיק: אין לך כאן שום דבר בחקיקה.

שגית אפיק: הכול יהיה בתקנות.

משה גפני: הבעיה שלי היא שלא הובנתי.

דניאל אילון: אני חושבת שהבנתי באמצע.

דניאל אילון: אני אנסה להגיד מה אני הבנתי.

משה גפני: אני אחזור עוד הפעם.

משה גפני: הכלל בעניין הזה של תנאי כשירות, כתוב שראשית הוא צריך להיות ג'ינג'י – אני אומר את זה לשם משל כי לא רציתי להביא תנאים אחרים – וכולי.

משה גפני: שר האוצר בהתייעצות עם הרשות ובאישור ועדת הכספים של הכנסת יכול לקבוע כללים נוספים.

משה גפני: רשאי לקבוע.

משה גפני: כשאת באה ואומרת שהכל שר האוצר קובע בהתייעצות עם הרשות ובאישור ועדת הכספים, זאת חקיקה קצת לא ראויה.

שגית אפיק: אם הכוונה שלך ממילא היא לעבות את זה, אז בואי נעשה את הכול בקריאה שנייה ושלישית.

דניאל אילון: לא איכפת לי, ובלבד שתדעו שאנחנו לא נרצה שהחוק יעבור בסופו של יום בלי זה.

משה גפני: אני מודיע לפרוטוקול שאנחנו נשאיר את זה לקריאה השנייה והשלישית, תעבו אותו.

משה גפני: החוק לא יעבור – אני מקבל את עמדתך – אם זה לא יהיה עם העיבוי של העניין.

שגית אפיק: או שלא יהיה בכלל.

משה גפני: הכול יהיה בהסכמתם.

גאלב מג'אדלה: זה על אף שיש לנו אמון רב בשר האוצר.

דניאל אילון: מבחינת יושב ראש הרשות, דרישת המרשם חשובה לו.

משה גפני: אני הרי לא אריב עם היושב ראש שלכם אלא שאני לא אאשר לו.

גאלב מג'אדלה: כבוד היושב ראש, מדבריך נשמע כאילו אין לנו אמון בשר האוצר אבל זה על אף שיש לנו אמון בשר האוצר.

משה גפני: זה ברור.

משה גפני: קודם כל אנחנו מדגישים שיש לנו אמון בשר האוצר.

שי חרמש: חרף האמון שיש לנו.

משה גפני: החוק לא יעבור מבלי שיהיה הסעיף.

דניאל אילון: לכן הוא צריך להיות כתוב.

משה גפני: לא, הוא לא צריך להיות כתוב.

משה גפני: עד הקריאה השנייה והשלישית תביאו סעיף חדש שידבר על תנאי כשירות כשלפחות יש שלושה תנאים אבל אני לא יודע.

משה גפני: כמה שאתם יכולים יותר לפרט בחקיקה.

משה גפני: זאת חקיקה ראשית.

משה גפני: אז נוסיף את מה שכתוב עכשיו.

משה גפני: שר האוצר, בהתייעצות עם הרשות ובאישור ועדת הכספים, יכול להוסיף.

משה גפני: בלי זה החוק לא יעבור.

דניאל אילון: התקנות היחידות המחויבות הן תקנות הגילוי ביחס לניגוד עניינים.

דניאל אילון: תנאי הכשירות במרשם הם פררוגטיבה.

דניאל אילון: רציתי רק להבין שזה ברור.

משה גפני: בסדר גמור.

משה גפני: הגענו להסכמה.

משה גפני: מי יטען נושא חדש?

משה גפני: את תטעני נושא חדש?

משה גפני: העובדים לא רוצים גם את זה?

שגית אפיק: ודאי שלא.

משה גפני: הסעיף הזה שהם מביאים לנושא של המרשם, הם מביאים סעיף רחב מדי.

משה גפני: תנאי הכשירות, צריך שיהיה כתוב מה הם תנאי הכשירות.

משה גפני: הם לא הביאו בחוק את תנאי הכשירות, מה הוא צריך להיות או מה היא צריכה להיות.

משה גפני: הם לוקחים את זה רחב ואומרים שר האוצר בהתייעצות עם הרשות לניירות ערך ובאישור ועדת הכספים של הכנסת יקבעו תנאי כשירות.

משה גפני: זה דבר לא מקובל.

משה גפני: אין בחוק תנאי כשירות וזה צריך להיות בחקיקה ראשית.

משה גפני: אני אומר לכם שנוריד את הסעיף הזה ושיביאו את תנאי הכשירות כאשר אז מוסיפים לזה את שר האוצר בהתייעצות ובאישור ועדת הכספים בקריאה השנייה והשלישית.

משה גפני: מורידים.

משה גפני: זה לא יעבור בלי הסעיף הזה.

משה גפני: תכינו את תנאי הכשירות.

שגית אפיק: עמוד 6 למעלה, מידע לא נכון.

שרה קנדלר: זה מופיע קודם בעמוד 3.

דניאל אילון: זה מופיע בארבעה מקומות שונים.

שגית אפיק: תתחילי בעמוד 6.

דניאל אילון: בחוק יש ארבע המופעים שמתייחסים לתיבה מידע לא נכון ועליהם קיבלנו ביקורת ביחס לרוחבו של האיסור ולחשיפה יתרה שזה מחולל ליועצי השקעות.

דניאל אילון: אני מבקשת להבהיר שגם כאן

דניאל אילון: נראה לי שלא קיימת מחלוקת בקשר לעובדה שיועץ השקעות לא אמור לשקר ללקוח שלו.

דניאל אילון: לא נראה לי שמישהו כאן יאמר אחרת.

דניאל אילון: החשש הוא מהאכיפה זוטי דברים.

דניאל אילון: כך אני מבינה.

דניאל אילון: ראשית, נטען בפנינו בדיון שעבר שאנחנו מטעים את הוועדה ושאין הוראות כאלה בדין על אף עוסק אבל יצאנו ללמוד וראינו שיש על רוב העוסקים המקבילים ליועצים ודווקא הם אלו החריג ואפילו הוועדה אישרה בשנה האחרונה הרחבה והחלת אכיפה מינהלית על סוכני ביטוח ועל קופות גמל.

דניאל אילון: יש לי כאן את ההוראה שהבאתי אתי.

דניאל אילון: יתרה מזו, היא מנוסחת רחב בהרבה מזו שאנחנו כללנו.

דניאל אילון: אני מקריאה לכם את סעיף 55 לחוק הפיקוח על שירותים פיננסיים (ביטוח) וזאת הוראה שיש העתקים שלה בהרבה מאוד הוראות.

ציון שמע: זה לא על יועצים פיננסיים בבנקים.

משה גפני: אתה לא קיבלת רשות דיבור.

שגית אפיק: נשמע את ההוראה.

דניאל אילון: "מבטח או סוכן ביטוח לא יתאר תיאור מטעה עסקת ביטוח המוצגת בפני לקוח פלוני ולא יכלול תיאור מטעה בפרסום לציבור".

שגית אפיק: אבל זה ספציפית.

שגית אפיק: זאת לא חובה כללית.

קריאה: זה גם לא מידע לא נכון.

דניאל אילון: אין לי בעיה עם הלשון הזאת.

דניאל אילון: אני לוקח את זה במתנה, את הנוסח הזה לתוך החוק.

דניאל אילון: אני חושבת שהנוסח שלנו מצומצם יותר ואני אסביר למה.

דניאל אילון: אני רוצה אותו.

דניאל אילון: זה מה שרציתי ומזה התחלתי.

דניאל אילון: אני רוצה את הנוסח הזה.

ציון שמע: הנוסח רחב.

משה גפני: מה את מציעה כאן?

דניאל אילון: "תיאור הניתן בעל פה, בכתב או בדפוס שיש בו כדי להטעות".

משה גפני: דניאל, שכחת לרגע שיש כאן יושב ראש.

משה גפני: מה את מציעה עכשיו?

דניאל אילון: אני מציעה, כיוון שאין מחלוקת על העובדה שלא יהיו פרטים כוזבים, לא איכפת לנו לנסח את זה בלשון כזב, כזב מהותי, תיאור מטעה מהותי.

דניאל אילון: כל אחד מאלה שנמצאים בכל אחד מההוראות האחרות.

דניאל אילון: את כל המופעים האלה מצאנו בדברי חקיקה.

מירי רובינו: זאת הטעיה.

משה גפני: היא מוסרת לי מידע כוזב?

מירי רובינו: לסוכני הביטוח יש שיפוי.

ציון שמע: לא צריך את הסעיף הזה.

משה גפני: אתה לא קיבלת רשות דיבור.

משה גפני: מספיק שאני לא משתלט כאן על היועצות המשפטיות.

מירי רובינו: היא מטעה כי היא נתנה דוגמה של סוכני הביטוח והיא לא אומרת שלסוכני הביטוח יש שיפוי אבל יועצים אי אפשר לשפות.

דניאל אילון: לסוכני הביטוח אין שיפוי.

דניאל אילון: זאת טעות.

ציון שמע: אתמול אמרת שיש פרשנות שמאפשרת שיפוי.

ציון שמע: כשהחוק שותק, יש פרשנות.

ציון שמע: אמרת ששתי הפרשנויות מקובלות עליך.

דניאל אילון: יש את חוות דעת היועצת המשפטית של הוועדה, של גפני ושל עודד שריג.

שגית אפיק: אין שיפוי, אבל זה לא העניין.

משה גפני: לגופו של עניין, מותר ליועץ השקעות לתת מידע כוזב ללקוח.

מירי רובינו: לא, לאף אחד אסור לתת מידע כוזב.

מירי רובינו: גם לה, גם לי וגם לך.

משה גפני: לי מותר כי אני פוליטיקאי ובשער פולומבו אין שלט האומר שמדבר שקר תרחק.

משה גפני: תגידי למה לא טוב שיהיה כתוב שאסור למסור מידע כוזב.

מירי רובינו: שיהיה בצורה גורפת בכל מדינת ישראל לכל העובדים.

משה גפני: מה מפריע לך שיהיה כתוב מידע כוזב?

משה גפני: עזבי א עם ישראל.

משה גפני: יועצי השקעות.

מירי רובינו: אני אגיד לך מה מפריע לי באופן כללי.

מירי רובינו: מפריע לי שכל יום שני וחמישי לרשות יש איזה חוק אחר לחוקק לגבי היועצים.

משה גפני: בסדר, את זה הבנו.

משה גפני: אנחנו מחוקקים.

משה גפני: למה מפריע לך שיהיה כתוב מידע כוזב?

ציון שמע: אני אסביר.

ציון שמע: כל בעל מקצוע חייב לומר את האמת ללקוח שלו וזה בחוק כללי.

משה גפני: בחוק לא נאמר שצריך לומר את האמת.

משה גפני: זה כתוב רק בתורה.

ציון שמע: מה קורה ליועץ השקעות, והרי זה לא מדע מדויק.

משה גפני: הוא מוסר מידע כוזב, זה בסדר?

ציון שמע: לא צריך את זה בחוק.

ציון שמע: החוק מכסה את זה.

ציון שמע: זה פלילי.

משה גפני: למה זה מפריע לך?

ציון שמע: אני אסביר.

ציון שמע: אני כיועץ השקעות נותן ייעוץ כמו שצריך.

ציון שמע: זה לא מדע מדויק.

ציון שמע: הלקוח הפסיד.

ציון שמע: הוא יכול לתקוף אותי בכל מיני דברים.

ציון שמע: הרי בחוק הכללי אסור לי לרמות וכאן הכניסו נישה כזאת שאפשר לתקוף את היועץ מכל כיוון שהוא.

ציון שמע: זאת בעיה קשה.

ציון שמע: אלה עובדים שכירים.

ציון שמע: לא צריך את זה.

ציון שמע: החוק עצמו מכסה את הכול.

ציון שמע: ממש לא צריך את זה.

ציון שמע: אנחנו לא רוצים להפיל על היועץ עוד דבר.

ציון שמע: זה מיותר לחלוטין וגורם נזק.

עודד אופק: אני רוצה לנסות להבהיר את הנקודה.

עודד אופק: זה כבר דיון שני שאנחנו לא מצליחים לעמוד על הנקודה הבעייתית.

עודד אופק: הבעיה היא המידע.

עודד אופק: המידע הוא סובייקטיבי ולכן לקבוע שהמידע הוא לא נכון, זה לא נכון.

משה גפני: אני לא פותח את הדיון מחדש, מה גם שגם בדיון הזה אני לא אבין.

עודד אופק: אני אתן דוגמה ותבין.

משה גפני: לא, אל תיתן דוגמה.

משה גפני: אני שואל אותך שאלה.

משה גפני: אם היה כתוב שאסור בדוח למסור מידע כוזב, זה היה בסדר?

משה גפני: אם היה כתוב בדוח שהוא מוסר שאסור למסור מידע כוזב, זה היה בסדר?

עודד אופק: זה כבר כתוב.

משה גפני: ענה לי על השאלה שלי.

עודד אופק: בדוח שנשלח ללקוחות, ודאי.

משה גפני: אם היה פירוט איפה אסור למסור מידע כוזב, במסירת הדוח, בפרטים מדויקים ולא בהוראה כוללת, גם היית מתנגד?

עודד אופק: לא.

עודד אופק: לגבי דוחות גם אנחנו לא מתנגדים.

משה גפני: לקריאה השנייה והשלישית לא נעביר את החוק עד שלא יהיה פירוט על המידע הכוזב על הנקודות הספציפיות, על מה אסור מידע כוזב.

שגית אפיק: זאת אומרת, הנושאים הספציפיים לגביהם תחול החובה לגבי אי מסירת מידע כוזב ולא חובה כללית.

משה גפני: בסדר.

משה גפני: יש עוד בעיה?

עודד אופק: נלווים לזה כל העיצומים.

עודד אופק: כמובן כל החבילה ביחד.

גאלב מג'אדלה: אני רוצה להבין, אתה מגן על היועצים או על הלקוח?

ציון שמע: אני מגן על היועץ.

ציון שמע: אם אתה תלך לבנק שמרמה אותך, לא תהיה שם אלא תלך למתחרים.

משה גפני: אנחנו כאן בהצעת חוק לקריאה ראשונה.

משה גפני: כל הדברים נאמרו.

משה גפני: יש הרבה התניות על הקריאה השנייה והשלישית.

משה גפני: יכול להיות שבסוף נחליט נגדכם אבל נלך נגדכם אחרי דיון ממצה כאן.

משה גפני: אני מקווה שלא נלך נגדכם ואני מקווה שנהיה באיזשהו מצב בו נגיע להסכמה כללית על הקריאה השנייה והשלישית.

משה גפני: אנחנו בכיוון של הסכמה כללית.

שכיב מוראד שנאן: אני מצטרף לכל מילה שלך, חוץ ממשפט אחד.

שכיב מוראד שנאן: אנחנו נלך אתם ונשכנע אותם להיות אתנו באותה עמדה.

שכיב מוראד שנאן: הם אומרים שהרי ברור מאליו שכל אדם באשר הוא, אסור לו למסור מידע כוזב.

משה גפני: בזה אני לגמרי אתם.

משה גפני: לא אתם אלא זאת העמדה שלי.

שכיב מוראד שנאן: השאלה השנייה שמעלים אותה היא איך אתה תגדיר מה זה מידע כוזב והאם כל מצב שכל לקוח – ואנחנו בעד הלקוחות כי הלקוחות והעובדים הם אותו הדבר – מה זה מידע כוזב.

משה גפני: מידע כוזב זה מידע כוזב.

שכיב מוראד שנאן: איך תגדיר את זה?

משה גפני: בן אדם בא ומוסר דוח שבו כתוב שיש לו אלף שקלים אבל יש לו אלפיים שקלים.

משה גפני: מידע כוזב הוא דבר מוגדר.

שכיב מוראד שנאן: באותו רגע יכול היועץ לומר שהמידע שהוא מסר נכון לאותו רגע, זה המידע שהיה לו אלא שאחרי שתי דקות המידע השתנה.

משה גפני: זה בסדר.

משה גפני: אנחנו נקיים את הדיון הזה.

אודי אלוני: אני אודי אלוני, יושב ראש לשכת יועצי השקעות.

אודי אלוני: אני רוצה לומר שני משפטים.

אודי אלוני: האחד, אסור להמאיס את המקצוע הזה על האנשים מהסיבה הפשוטה שאם אנחנו ממאיסים את המקצוע הזה ולא יהיו הרבה יועצי השקעות, מה שקרה אתמול, יקרה עוד יותר.

משה גפני: מה היה אתמול?

אודי אלוני: מישהו לקח שמונים מיליון שקלים מאנשים והלך הביתה.

אודי אלוני: אנחנו רוצים שהמקצוע הזה יהיה אטרקטיבי ולא יברחו ממנו.

שכיב מוראד שנאן: מזל שזה היה בסביון ולא בבני ברק.

עודד אופק: כבוד היושב ראש, יש שני מצבים כאשר האחד כפי שתיארת היטב לגבי דוח שנמסר ללקוח.

עודד אופק: אני לא חושב שלמישהו בחדר הזה יש מחלוקת שהנתונים חייבים להיות נכונים.

עודד אופק: המצב השני הוא שיושבים מול לקוח ואומרים לו שכדאי לו לקנות מניה מסוימת כי היא שווה מאה שקלים.

עודד אופק: באותו הרגע היא עלתה חמישה שקלים.

עודד אופק: האם מסרתי מידע כוזב או לא? אי אפשר לדעת.

משה גפני: חשוב מאוד מה שאמרת.

משה גפני: אנחנו נקיים את הדיון הזה לקראת הקריאה השנייה והשלישית.

גאלב מג'אדלה: אם זה לטובת האזרח, זה בסדר.

משה גפני: זה יהיה הדיון.

משה גפני: לגבי הסעיף הזה, זה יהיה הדיון.

משה גפני: דניאל, אני מציע שתבואו לקריאה השנייה והשלישית אחרי דיונים פנימיים שאתם עושים אתם.

דניאל אילון: כך נעשה.

משה גפני: זה יחסוך לנו זמן.

שגית אפיק: המינוח לקריאה הראשונה יהיה לא מידע לא נכון כפי שמופיע אצלכם אלא מידע כוזב מהותי.

שגית אפיק: לקראת הקריאה השנייה והשלישית ייעשה פירוט גם של המידע הכוזב מהותי וגם של הנושאים הספציפיים לגביהם הוא יוכל לחול וזאת לא תהיה חובה כללית כפי שזה קבוע כרגע.

שי חרמש: מידע כוזב מהותי זה מכוון?

שגית אפיק: הבקשה כאן היא לקבוע את זה במשפט האזרחי.

שגית אפיק: מכיוון שהכוונה כאן היא לקבוע את זה במשפט האזרחי ולא במשפט הפלילי, ככל הנראה אין כוונה שתהיה כוונה.

רן ונגרקו: היושב ראש דיבר על דוחות.

שגית אפיק: הוא לא אמר רק דוחות אלא הוא אמר פעולות שונות.

רן ונגרקו: דוחות זה משהו שאפשר לראות, לקרוא ולהחליט אם יש שם איזושהי בעיה.

משה גפני: לא אך ורק לגבי הדוחות.

רן ונגרקו: בשלב הזה דוחות שאפשר לקרוא אותם.

דניאל אילון: את זה יש כבר היום.

רן ונגרקו: דוחות אפשר לקרוא לפני שמוסרים ללקוח.

רן ונגרקו: זה קיים.

משה גפני: אמרתי שאני אעמוד על כך, לקראת הקריאה השנייה והשלישית, שמידע כוזב שעליו אנחנו מדברים עכשיו יהיה על דברים ספציפיים ולא הוראה כללית.

משה גפני: הוראה כללית, כתוב בתורה מדבר שקר תרחק.

משה גפני: לא לזה הכוונה.

גאלב מג'אדלה: לא רק בתורה אלא גם בקוראן.

משה גפני: גם בקוראן.

משה גפני: אמרתי שהדוגמה שאני מכיר עכשיו היא על דוחות.

משה גפני: בן אדם לא יכול למסור מידע כוזב בדוח שכתוב.

משה גפני: זה פשוט לחלוטין.

משה גפני: יש אלף שקלים והוא לא יכול לכתוב אלפיים שקלים.

שכיב מוראד שנאן: לשם כך לא צריך חקיקה.

משה גפני: לקראת הקריאה השנייה והשלישית תבוא או הרשות לניירות ערך או היועצת המשפטית של הוועדה או כל גורם אחר ויגיד שכמו שיש דוחות, יש עוד דברים שאני לא יודע מה הם.

משה גפני: העיקרון יהיה כזה שאפשר להגדיר מידע כוזב על דבר ספציפי.

משה גפני: הדיון הזה לא יתקיים עכשיו.

שגית אפיק: חובה כללית לא תיקבע.

משה גפני: הודעתי שחובה כללית, זה לא יהיה.

משה גפני: חובה כללית יש בתורה והם אומרים שזה קיים גם בקוראן, לא קראתי, ויש כאלה שטוענים שזה קיים גם בברית החדשה, וגם את זה לא קראתי.

משה גפני: למדתי בחינוך העצמאי ואני לא איש משכיל כל כך ויודע מה יש בדתות אחרות.

דניאל אילון: אני חידדתי ואמרתי שחובה כללית היא איסור פרט מטעה.

דניאל אילון: בדיווח קיים כבר היום גם ללקוח וגם לרשות.

דניאל אילון: אנחנו מדברים על פעולת הייעוץ.

שגית אפיק: הדבר האחרון שנשאר הוא סעיף התחילה.

דניאל אילון: אנחנו מוסיפים הוראה שזה גם תלוי בתקנות של הגילוי.

שגית אפיק: למעשה הוקרא כל הנוסח בישיבה הקודמת ואת התיקונים אמרנו עכשיו.

משה גפני: אנחנו מצביעים על הצעת חוק הסדרת העיסוק בייעוץ השקעות, בשיווק השקעות ובניהול תיקי השקעות (תיקון - פעילות מתן ייעוץ השקעות), התשע"ב-2012 של חברי הכנסת אמנון כהן, פניה קירשנבאום, ציון פיניאן ויצחק וקנין, בהתאם לסיכומים שהתקבלו כאן במהלך הדיונים בוועדה על פי השינויים שנעשו והוקראו ועל פי מה שאמרנו לגבי הכוונות והחקיקה הזאת.

משה גפני: אתה רוצה להגיד משהו לפני ההצבעה?

עודד אופק: כן אדוני.

עודד אופק: כבוד היושב ראש, אנחנו לא התייחסנו לכלל השינויים.

עודד אופק: יש לנו הערה לשינוי הראשון שצוין ואנחנו מבקשים להתייחס אליו.

שגית אפיק: לקרנות השתלמות.

עודד אופק: לגבי מה שיחול בייעוץ שיווק בכלי התקשורת, מבחינת השינוי שחל בנוסח.

משה גפני: שינינו את זה.

עודד אופק: ברור לי שזה שונה.

עודד אופק: זה שינוי מול המצב הקיים.

עודד אופק: היום בעצם נדרש לציין אם יש עניין או אין עניין אבל לא צריך לציין את מהות העניין.

עודד אופק: אני מזכיר שבדיון הקודם אנחנו התייחסנו לכך שבאמצעי תקשורת – וזה בעיקר מתייחס לאכיפה – אין כל ודאות שאמצעי התקשורת, העיתון, הטלוויזיה וכולי, ייתנו את הגילוי שאני מבקש שייתנו.

עודד אופק: לצורך העניין, אם אני צריך לתת עכשיו את העניין האישי שלי בצורה רחבה, יש החמרה.

משה גפני: יש החמרה בעניין.

משה גפני: עוד הערה?

משה גפני: אין.

משה גפני: אנחנו מצביעים.

משה גפני: בעד אישור הצעת החוק לקריאה ראשונה – פה אחד הצעת החוק אושרה

משה גפני: הצעת החוק כפי שנוסחה אושרה לקריאה ראשונה ובעזרת השם תהיה הרבה עבודה לקראת הקריאה השנייה והשלישית.

משה גפני: תודה רבה.